贈宗道士元一
作者：姚勉
朝代：宋

paragraphs: 黄冠元帥之子孫，於今身入虛皇門。
當年元帥扶宇宙，瑣瑣粘罕氣可吞。
汪黄沮撓不如意，空使英雄滿襟淚。
子孫從此懶作官，隠入雲間羞用世。
誓掃塵氛志未伸，中宵往往泣鬼神。
家傳一點心及物，燒作金丹功活人。
蒼生億萬方受苦，莫戀蓬萊隔風雨。
急鞭禿角起豐隆，瀉作甘霖蘇旱土。